Neuvoston asetus (EY) N:o 2320/96, annettu 28 päivänä marraskuuta 1996, asetuksella (EY) N:o 2686/94 perustetun erityisen tukijärjestelmän jatkamisesta perinteisille banaanien AKT-toimittajavaltioille



Virallinen lehti nro L 316 , 05/12/1996 s. 0001 - 0004



NEUVOSTON ASETUS (EY) N:o 2320/96, annettu 28 päivänä marraskuuta 1996, asetuksella (EY) N:o 2686/94 perustetun erityisen tukijärjestelmän jatkamisesta perinteisille banaanien AKT-toimittajavaltioille EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 w artiklan, ottaa huomioon komission ehdotuksen (1), ottaa huomioon talous- ja sosiaalikomitean lausunnon (2), noudattaa perustamissopimuksen 189 c artiklassa määrättyä menettelyä (3), sekä katsoo, että neljännen AKT-EY-yleissopimuksen banaaneihin liittyvässä pöytäkirjassa N:o 5 määrätään, että mitään Afrikan, Karibian tai Tyynenmeren valtiota (AKT-valtiota) ei saa asettaa niiden yhteisön markkinoille suuntautuvan banaanien viennin suhteen aikaisempaa tai nykyistä tilannetta huonompaan tilanteeseen sen perinteisille markkinoille pääsyn tai sen etujen näillä markkinoilla osalta, kansalliset markkinajärjestöt ovat taanneet tähän asti perinteisille banaanien AKT-toimittajavaltioille menekin näiden tuotannolle perinteisillä markkinoilla ja ovat auttaneet näitä saavuttamaan riittävän tulotason näillä samoilla markkinoilla, asetuksessa (ETY) N:o 404/93 (4) perustetussa banaanialan yhteisessä markkinajärjestelyssä vahvistetaan perinteisten AKT-toimittajavaltioiden etujen säilyttäminen yhteisön markkinoilla edellä mainitun yhteisön sitoumuksen mukaisesti, on kuitenkin vaarana, että uuden markkinajärjestelyn käyttöönottaminen ja tarve mukautua siihen vaarantavat AKT-toimittajavaltioiden järjestelmän toteuttamiskelpoisuuden, on tarpeen ponnistella erityisesti uusiin markkinaolosuhteisiin mukautumiseksi niin, että tarjottuja mahdollisuuksia voidaan hyödyntää, uusien markkinoiden rakenne ja luonne sekä näillä markkinoilla pysymiseen vaadittavat kaupan pitämisen ponnistelut ovat uusia tekijöitä, joista tiettyjä perinteiset AKT-toimittajavaltiot sen paremmin kuin tuotteen jakelijat eivät ole voineet ennakoida, neljännen AKT-EY-yleissopimuksen mukaisesti myönnetyn teknisen ja taloudellisen avun lisäksi olisi myönnettävä tukea uusiin markkinaolosuhteisiin mukautuvien tuottajien auttamiseksi ja erityisesti laadun, kaupan pitämisen menetelmien ja kilpailukyvyn parantamiseksi, markkinoiden uudet olosuhteet voivat aiheuttaa väliaikaisia häiriöitä markkinoilla ja erityisesti yhteisön markkinoiden niillä aloilla, joiden toimittajat perinteisesti ovat AKT-valtioita, nämä häiriöt voivat vaikuttaa vakavasti AKT-valtioiden harjoittamasta toiminnasta saataviin tuloihin ja sen seurauksena kyseisen tuotannon elinkelpoisuuteen tulevaisuudessa, olisi siis myönnettävä taloudellista tukea, jonka avulla AKT-valtiot voivat pysytellä markkinoilla niiden vakaantumiseen ja markkinoilta saatavaan tyydyttävään taloudelliseen tulokseen asti, tulotuen olisi täydennettävä samanlaisissa olosuhteissa syntyneen vientitulojen vakauttamisjärjestelmän (Stabex) mukaisia siirtoja, tämän vuoksi olisi yhdenmukaistettava tulotuen laskeminen Stabex-siirtojen laskemisen kanssa, asetuksella (EY) N:o 2686/94 (5) on perustettu taloudellinen tuki tulotuen muodossa, tämä asetus on lakannut olemasta voimassa 28 päivänä helmikuuta 1996, Stabex-siirtojen ja edeltäväksi vuodeksi annettavan tulotuen laskemiseksi tarvittavat tilastot ovat saatavissa vasta jokaisen vuoden toisella vuosineljänneksellä, joten järjestelmän kaikkien vaatimusten täyttämiseksi on tarpeen jatkaa asetuksella (EY) N:o 2686/94 vahvistettujen säännösten soveltamista 31 päivään joulukuuta 1996, ja tällä asetuksella vahvistetaan myös tekninen ja taloudellinen tuki, joka täydentää neljännessä AKT-EY-yleissopimuksessa määritettyä ja uusiin markkinaolosuhteisiin mukautuvien tuottajien auttamiseksi tarkoitetuille ohjelmille myönnettyä tukea, ON ANTANUT TÄMÄN ASETUKSEN: 1 artikla Perustetaan erityinen tukijärjestelmä perinteisille banaanien AKT-toimittajavaltioille. Tätä tukea voidaan antaa teknisen ja taloudellisen ja/tai tulotuen muodossa. 2 artikla Tässä asetuksessa tarkoitetaan: - `perinteisillä AKT-toimittajavaltioilla` liitteessä lueteltuja AKT-valtioita, - `banaaneilla` CN-koodiin 0803 kuuluvia tuoreita tai kuivattuja banaaneja, ei kuitenkaan jauhobanaaneja. I OSASTO Tekninen ja taloudellinen apu 3 artikla 1. Perinteisille AKT-toimittajavaltioille myönnetään teknistä ja taloudellista apua niiden mukautumisen helpottamiseksi banaanialan yhteisen järjestelyn perustamisesta johtuviin uusiin markkinaolosuhteisiin. 2. Tämä tekninen ja taloudellinen apu on tarkoitettu tukemaan sellaisten banaanialan ohjelmien toteuttamista, joilla pyritään saavuttamaan yksi tai useampi seuraavista tavoitteista: - laadun parantaminen, - tuotantoa, jakelua tai kaupanpitämistä koskevien yksityiskohtaisten sääntöjen mukauttaminen niin, että ne täyttävät asetuksen (ETY) N:o 404/93 2 artiklassa määritellyt laatuvaatimukset, - tuotteiden kaupanpitämisen ja kilpailukyvyn kehittämiseen tähtäävien tuottajajärjestöjen perustaminen, - banaanialalle luodusta yhteisestä järjestelystä johtuvia yhteisön markkinaolosuhteita vastaamaan tarkoitetun tuotanto- ja/tai kaupanpitostrategian laatiminen, - koulutuksen, markkinoilla tiedottamisen, ympäristöystävällisten tuotantomenetelmien käyttöönottamisen, jakelukanavien kehittämisen, banaanintuottajille tarjottujen kaupallisten ja taloudellisten palveluiden kehittämisen ja/tai kilpailukyvyn parantamisen edistäminen. 3. Apua voidaan antaa samankaltaisiin tavoitteisiin pyrkiville ohjelmille, joita tällä hetkellä rahoitetaan neljännen AKT-EY-yleissopimuksen mukaisesti tai joiden rahoituksesta huolehtivat kyseiseen yleissopimukseen osallistuneiden jäsenvaltioiden julkisyhteisöt, silloin kun tällainen apu johtaa näiden ohjelmien nopeampaan toteuttamiseen. 4 artikla Komissio päättää ohjelman hyväksyttävyydestä ja myönnettävän avun tasosta neuvoteltuaan kyseisen perinteisen AKT-toimittajavaltion kanssa. Se ottaa myös huomioon suunnitellun ohjelman yhteensopivuuden kyseisen AKT-valtion yleisten kehitystavoitteiden kanssa ja sen panoksen alueellisessa yhteistyössä muiden banaanintuottajien kanssa, erityisesti yhteisön tuottajien kanssa. II OSASTO Tulotuki 5 artikla 1. Perinteiset AKT-toimittajavaltiot ovat oikeutettuja tulotukeen asetuksen (ETY) N:o 404/93 15 artiklan 1 kohdassa ilmoitetuissa rajoissa. 2. Tulotukea myönnetään, jos yleiset vaatimukset täyttävien banaanien yhteisöön viennistä saatavan tulon vähennys on suorassa suhteessa banaanialan yhteisen järjestelyn täytäntöönpanemisen seurauksena vallitseviin markkinaolosuhteisiin. 6 artikla 1. Tulotuki lasketaan kunkin perinteisen AKT-toimittajavaltion osalta hakemusvuonna yhteisöön vietyjen määrien sekä viitehinnan ja todellisen hinnan välisen erotuksen perusteella. 2. Viitehinta on keskihinta kyseisessä AKT-valtiossa tuotettua ja kuuden tämän asetuksen voimaantuloa edeltävän kalenterivuoden aikana yhteisöön vietyä banaanitonnia kohti, josta vähennetään kaksi alimman ja ylimmän hinnan vuotta. Todellinen hinta on keskihinta kyseisessä AKT-valtiossa tuotettua ja suunnitellun soveltamisvuoden aikana yhteisöön vietyä banaanitonnia kohti. 3. Tulotuen tason laskentaan käytetään Euroopan yhteisöjen tilastotoimiston laatimia ja julkaisemia tilastoja yhteisöön tuonnista. 4. Komissio määrittää joka vuosi ennen 1 päivää heinäkuuta edeltävän vuoden tulotuen neuvoteltuaan kyseisen AKT-valtion kanssa. III OSASTO Yleiset säännökset 7 artikla 1. Edellä I osaston mukaisesti tehdyt taloudelliset sitoumukset tulevat neljännen AKT-EY-yleissopimuksen määräysten mukaisesti AKT-valtioille myönnettyjen varojen lisäksi. 2. Edellä II osaston mukaisesti tehdyt taloudelliset sitoumukset tulevat neljännen AKT-EY-yleissopimuksen 186 artiklassa ja seuraavissa artikloissa määritellyn vientitulojen vakauttamisjärjestelmän mukaisesti myönnettyjen varojen lisäksi. Näin ollen II osastossa sallitaan tulotuen maksu ainoastaan mikäli yleissopimuksen 186 artiklan ja seuraavien artiklojen mukaisesti samojen määrien osalta tehdyt siirrot eivät korvaa kokonaan hintojen laskun vaikutusta perinteisten AKT-toimittajavaltioiden tuloihin. 3. Tulotuen mukaiset maksut käytetään, perinteisen AKT-toimittajavaltion ja komission välillä tapauskohtaisesti sovittavien molemminpuolisten velvoitteiden puitteissa, tulojen menetyksestä kärsivien tuottajien hyväksi ja tuotannon taloudellisen elinkelpoisuuden varmistamiseksi. 4. a) Mikäli AKT-valtio on valintakelpoinen siirtoon II osaston säännösten mukaisesti, sen on toimitettava komissiolle 6 artiklan 4 kohdassa tarkoitetun ilmoituksen vastaanottamista seuraavana kuukautena alan yksityiskohtainen erittely, johon sisältyy tulojen menetys ja syyt siihen, viranomaisten toteuttama politiikka sekä suunnitelmat, ohjelmat tai toimenpiteet, joihin varoja käytettäisiin 3 kohdassa esitettyjen tavoitteiden mukaisesti. b) Komissio ja kyseinen AKT-valtio tutkivat yhdessä suunnitelmat, ohjelmat tai toimenpiteet, joihin tukeen oikeutetut AKT-valtiot sitoutuvat käyttämään siirrettyjä varoja. c) Varat käytetään välittömiin toimenpiteisiin, jotka on tarkoitettu vahvistamaan tuotannon taloudellista elinkelpoisuutta tai toimenpiteisiin, jotka on tarkoitettu uudistamaan tuotannon ja viennin rakenteita banaanialan yhtenäisen uudistuspolitiikan mukaisesti. 8 artikla 1. Edellä 1 artiklassa säädetyn tuen myöntäminen edellyttää, että kyseinen AKT-valtio nimeää edustavan toimielimen, jolla on oikeus toimia ja ottaa vastaan tämän asetuksen mukaisesti maksettuja maksuja valtion puolesta. 2. Edustavilla toimielimillä on oltava seuraavat ominaisuudet: a) niiden on muodostuttava kokonaan tai pääasiallisesti yhden tai useamman perinteisen AKT-toimittajavaltion banaanintuottajista; b) niiden on pyrittävä vähintään kahteen seuraavista tavoitteista: - tuotteiden laadun parantaminen, - jakelu- ja kaupanpitoverkoston laadun parantaminen, - tuottajien tulotason parantaminen, - tuottajien aseman parantaminen banaanien markkinajärjestelyssä. 3. Edellä 2 kohdan mukaisesti nimetty edustava toimielin on ilmoitettava komissiolle. 9 artikla Tarvittaessa komissio antaa tämän asetuksen soveltamista koskevat yksityiskohtaiset säännöt 10 artiklassa säädettyä menettelyä noudattaen. 10 artikla Komissiota avustaa neuvoa-antava komitea, joka muodostuu jäsenvaltioiden edustajista ja jonka puheenjohtajana on komission edustaja. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. 11 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 29 päivästä helmikuuta 1996. Sen voimassaolo päättyy 31 päivänä joulukuuta 1996. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä marraskuuta 1996. Neuvoston puolesta M. LOWRY Puheenjohtaja (1) EYVL N:o C 92, 28.3.1996, s. 16 (2) EYVL N:o C 37, 15.7.1996, s. 37 (3) Euroopan parlamentin lausunto, annettu 21 päivänä kesäkuuta 1996 (EYVL N:o C 198, 8.7.1996, s. 260), neuvoston yhteinen kanta, vahvistettu 23 päivänä heinäkuuta 1996 (EYVL N:o C 333, 7.11.1996, s. 1) ja Euroopan parlamentin päätös, tehty 13 päivänä marraskuuta 1996 (EYVL N:o C 362, 2.12.1996). (4) EYVL N:o L 47, 25.2.1993, s. 1, asetus sellaisena kuin se on viimeksi muutettuna komission asetuksella (EY) N:o 3290/94 (EYVL N:o L 349, 31.12.1994, s. 105). (5) EYVL N:o L 286, 5.11.1994, s. 1 LIITE ASETUKSEN 2 ARTIKLAN ENSIMMÄISESSÄ LUETELMAKOHDASSA TARKOITETTU LUETTELO Perinteiset banaanien AKT-toimittajavaltiot Belize Dominica Grenada Jamaika Kamerun Kap Verde Madagaskar Norsunluurannikko Saint Lucia Saint Vincent ja Grenadiinit Somalia Surinam